Kemi Badenoch
Kemi Badenoch er en konservativ britisk politiker. Hun blev valgt til Underhuset i Det Britiske Parlament ved valget i 2017 og har beklædt ministerposter i Boris Johnsons regering og senest i Rishi Sunaks.
Kemi Badenoch er født i London med nigeriansk baggrund. Hun tilbragte en del af sin barndom og ungdom i Lagos og i USA. Hun er uddannet softwareingeniør fra University of Sussex med en efterfølgende juridisk uddannelse fra University of London.
Badenoch tilhører Conservative Partys højrefløj og har gjort sig bemærket med socialkonservative holdninger på det identitetspolitiske område; herunder med udtrykt modstand mod ’woke’.
Da Boris Johnson trak sig fra posten som premierminister og leder af partiet i juli 2022, stillede hun op til det efterfølgende formandsvalg og overlevede de første to afstemningsrunder. Efter yderligere en række afstemninger i parlamentsgruppen og en urafstemning blandt partiet medlemmer mellem Rishi Sunak og Liz Truss, endte sidstnævnte med at blive valgt til ny partileder og dermed premierminister den 5. september 2022, men blev efterfulgt på posten af Rishi Sunak allerede den 25. oktober efter blot 44 dage som premierminister. Rishi Sunak udnævnte Badenoch til minister for international handel, kvinder og ligestilling.